Cafe Hjerterummet i Danmarksgade i Aalborg stod ellers til lukning fra april, blandt andet fordi kommunen havde fået klager fra beboere i ejendommen. Men nu fortsætter stedet - til stor glæde for de hjemløse. - Det er dejligt, for så slipper vi for fem-seks daglige timer på bænken i kulden, siger Leif Jensen, der er fast bruger af cafeen i Danmarksgade. Familie- og Socialudvalget i Aalborg Kommune forventes at godkende et tilskud til værestedet i år på 56.000 kroner. - Og så bliver der betingelser for eksempel i form af anmeldt og uanmeldt tilsyn og registrering af dem, der kommer i ejendommen, siger Thomas Kastrup-Larsen, Socialdemokraternes borgmesterkandidat. Cafeens frivillige kræfter ånder lettet op. - Det er den bedste nyhed, jeg har fået i år, fordi vores arbejde nu kan fortsætte, siger Anja Thomsen, der er frivillig og næstformand i Cafe Hjerterummets bestyrelse. Cafe Hjerterummet vil hurtigst muligt invitere ejendommens beboere til et forsoningsmøde. Kommunens Familie- og Socialudvalg ventes at vedtage den endelige bevilling på et møde den 8. marts.

Opsummering:
De hjemløse kan blive på Cafe Hjerterummet i Aalborg. Kommunen har nemlig fundet de penge, der skal til for at drive stedet resten af året.